ROZHODNUTIE KOMISIE
z 15. mája 2008,
ktorým sa mení a dopĺňa rozhodnutie 2006/133/ES, v ktorom sa od členských štátov vyžaduje dočasné prijatie ďalších opatrení proti šíreniu Bursaphelenchus xylophilus (Steiner et Buhrer) Nickle et al. (háďatko borovicové) v súvislosti s oblasťami v Portugalsku okrem oblastí, v ktorých jeho výskyt nie je známy
[oznámené pod číslom K(2008) 1892]
(2008/378/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3,
keďže:
(1)
V súlade s rozhodnutím Komisie 2006/133/ES z 13. februára 2006, v ktorom sa od členských štátov vyžaduje dočasné prijatie ďalších opatrení proti šíreniu Bursaphelenchus xylophilus (Steiner et Buhrer) Nickle et al. (háďatko borovicové) v súvislosti s oblasťami v Portugalsku okrem oblastí, v ktorých jeho výskyt nie je známy (2), Portugalsko prijalo opatrenia proti šíreniu háďatka borovicového.
(2)
V nadväznosti na mimoriadne skúmanie, ktoré sa okrem každoročného prieskumu uskutočnilo v tej časti Portugalska, v ktorej výskyt háďatka borovicového nebol doteraz známy, Portugalsko zaslalo 11. apríla 2008 Komisii správu o zistení nových ohnísk výskytu háďatka borovicového.
(3)
V rámci povinných každoročných prieskumov počas predchádzajúcich rokov sa v Portugalsku tieto najnovšie ohniská výskytu háďatka borovicového nezistili. Vzhľadom na toto nové ohnisko výskytu je potrebné, aby Portugalsko na celom svojom území uskutočnilo dodatočný prieskum založený na rizikách na základe plánu prieskumov schváleného Komisiou a predložilo Komisii výsledky uvedeného prieskumu hneď, ako budú dostupné.
(4)
Je potrebné, aby sa na základe skúseností s vykonávaním existujúcich núdzových opatrení a najnovších vedeckých údajov prijali osobitne účinné opatrenia vo vzťahu k ohniskám výskytu v oblastiach, v ktorých výskyt háďatka borovicového nebol doteraz známy.
(5)
Rozhodnutie 2006/133/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Rozhodnutie 2006/133/ES sa mení a dopĺňa takto:
1.
Článok 4 sa nahrádza takto:
„Článok 4
1. Členské štáty vykonajú úradné prieskumy výskytu háďatka borovicového na náchylnom dreve, kôre a náchylných drevinách s pôvodom v ich krajine s cieľom zistiť, či existuje dôkaz o ich napadnutí háďatkom borovicovým.
Bez toho, aby bol dotknutý článok 16 ods. 1 smernice 2000/29/ES, sa výsledky takýchto prieskumov každoročne oznámia ostatným členským štátom a Komisii do 15. decembra.
2. Okrem prieskumov uvedených v odseku 1 Portugalsko vypracuje plán prieskumov pre celé územie Portugalska a predloží ho Komisii na schválenie. Uvedený plán by sa mal zakladať na rizikách a malo by sa zohľadňovať rozšírenie náchylných rastlín na portugalskom území. V prípade, že sa uvedený plán prieskumu nepredloží do 16. mája 2008, Komisia môže prijať primerané opatrenia.
Výsledky prieskumu uskutočneného na základe uvedeného plánu sa oznámia členským štátom a Komisii hneď, ako budú dostupné.“
2.
V článku 5 sa tretí odsek nahrádza takto:
„Predmetný zoznam sa aktualizuje podľa výsledkov prieskumov uvedených v článku 4 a podľa zistení oznámených v zmysle článku 16 ods. 1 smernice 2000/29/ES.“
3.
Príloha k rozhodnutiu 2006/133/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 15. mája 2008